정조 13년
己酉十二月初八日辰時上御熙政堂藥房入侍定例堂上下直守令同爲入侍時藥房都提調蔡濟恭提調洪良浩副提調徐邁修記事官徐有聞記注官趙慶遠金鳳顯閣臣李晩秀醫官徐命偉李春敷金光國李翊臣卞觀海定例堂上徐有隣鄭昌順李文源沈頤之江界府使安廷玹以次進伏訖濟恭曰昨日動駕勞動旣多夜來寒事又値猝緊聖體若何上曰近以日候之過暖還以爲苦矣値今稍寒頓覺神氣之淸快矣濟恭曰昨於廟庭行步過多臣等以爲憂慮矣今承下敎玉體無損不勝欣忭矣上曰昨以日暖之故行步果難矣濟恭曰王大妃殿調攝中氣候何如上曰大體則一樣而尙未復常誠爲悶迫矣濟恭曰惠慶宮氣候何如上曰一樣矣濟恭曰臣之登筵問候今已久矣近日中宮殿氣候何如上曰一樣矣上曰慈殿湯劑今日當議定醫官使之進前可也翊臣等以次進伏訖上以王大妃殿氣候諸症下詢當進湯劑於翊臣等翊臣等曰加味六君子湯限五貼連爲進御恐好矣上敎濟恭曰昨於轎前以六君子湯依前方限三貼製入之意有所下敎矣醫官輩所奏如此以限五貼改書出而此後本院問候只於湯劑日次爲之聖體調攝寢睡水剌等措語除之好矣上曰他承旨入侍賤臣承命出與右副承旨李益運同副承旨南鶴聞偕入進伏上曰下直守令進前可也廷玹進前奏職名上曰江界爲邑素稱難治近年以來積弊成痼又値歉荒朝家宵旰之憂當如何也須卽速赴任盡心奉職無負特簡之意可也廷玹起伏上曰邑事何如云耶廷玹曰姑未及詳細聞知矣上敎昌順曰卿或聞之否昌順曰臣亦未及詳聞而第以臣兄私書觀之江界之歉荒似爲關西之最矣上曰蔘政一事亦係民隱値此災歲何可以惟正之供不思蠲恤之方乎特許退限以紓民力無所不可卿等之意何如濟恭曰聖念雖出於恤民之至意蔘政恐不可退限矣有隣昌順文源頤之等曰蔘政與還穀事體之輕重尤有異焉明年若又歉荒則又爲退限可謂行不得之事也此路一開後弊難防臣等之意則民情雖急蔘政尤重恐不可輕議矣上曰卿等之意雖如許當此災歲一時退限庸何傷也豈可以常例爲拘不思所以闊狹之道乎仍命書傳敎曰江界民事如是關心邑倅雖令擇送徭役若無蠲恤是豈責實之政乎本府民隱蔘政爲最雖以樂歲應捧言之今夏旣經無前潦水苖丹黃三把之赤手還歸至及於筵席之上則昨年信蔘條係是科外之貢及今息肩之方無出於以先納信蔘移施於當年條當年應納條無論內局戶曹各司竝特許退限此乃爲民不念所重之意該府使旣承筵敎下去後自當依此知悉擧行先以此意令廟堂分付道伯俾卽先使江民知之此後勤慢惟在道伯之對揚禁奸竇除痼瘼不特在於邑倅一人竝以此意嚴飭期有實效命鶴聞讀宣諭訖仍命守令先退廷玹承命退出良浩曰臣猥以無似侍罪銓任感激恩諭黽勉供職只就目下事擧行矣今則大政漸近應行之事不可不稟定故敢達矣每當都政前儲窠之月郡守以上窠以限滿守令純望備擬次次遷轉雖値口傳政事一體擧行已成近例今亦依此爲之乎上曰依爲之出擧條上敎濟恭曰吏判新除之初予以恢張二字加勉於前席銓官職責孰有過於恢張二字乎濟恭曰恢張二字卽王政之大者掌銓之臣如不能悉心對揚則是豈委任之意乎上曰近來互相乖激吏判則人品柔善庶無此患而或恐見諉於人畏怯於人果有所加勉矣向者銓郞望筒中前望之人無故見拔予甚訝惑矣濟恭曰今因銓郞事詢問臣適有迷見故敢達矣臣於立朝以後每見躁競成風廉恥日喪心以爲銓郞翰林復舊然後或可以救得此弊及夫銓郞舊法更設之後未聞有激濁揚淸之事可以裨補世道只見其爭端日甚私意日長於是乎始知祖宗朝屢設而屢罷蓋出於灼見其弊源也且以官方言之銓郎是極望也一經此任則雖冢宰相府無一可礙之處一代之中設有可合者當不過數人而已而遞易無常新望頻數纔經玉署則便作循例輪通之窠最初設置之意豈亶然哉聖上已悉此弊使之有闕勿補而尙在依違之中有延諡則差出事過則旋卽區處論以國體亦甚苟簡臣意則於此等處只論其利害有無而決之而已不當置之於可罷不可罷之間以因循延拖爲事矣上曰自初復設決知其無益旣設之後欲罷不能因循至今適因言端聞卿言政合予意銷刻何拘吏郞復設之規卽爲革罷可也良浩曰銓郞今已變通則時任佐郞先爲區處然後始可出代矣上曰徐榮輔自有陞敍非所可論其餘今日政一體區處可也良浩曰今因言端敢此仰達矣日前銓郞差出命下之時臣方違牌待勘初不經意及至倉卒行政性旣愚暗且因年久蟄伏便成聾瞽沈樂洙之名在前望全然不省時當深夜無處通議只就近日三司案中排擬矣追後聞之始覺失錯卽欲陳章自劾而連因事故因循未果方此惶愧矣今當區處之時不可掩置前漏沈樂洙以前望例一體區處何如上曰依爲之良浩曰今後差出時依向年例以三司中通擬乎上曰卿意何如濟恭曰雖於三司通融之後若或有彼先此後微示揀取之色則非所以革去弊源之意必循例差擬若他司該郎然後可無爭端矣上曰依爲之出擧條上曰諸堂皆經銓任銓郞革罷以爲如何有隣昌順文源頤之等曰我朝銓郞之屢設屢罷者可見其無限弊端也臣等之意豈有異同乎命書榻敎曰未肅拜掌令許遞以銓郞未區處人今日政擬入命書榻敎曰政官牌招開政上曰舟橋司節目從近成出而判尹看作己任擔當善爲可也我東凡事輒倣中原而獨於浮橋尙未模倣彼國之譏笑固無所怪矣昌順曰向者顯隆園表石陪進時駕牛合四十七隻人夫亦多而浮橋少無搖動之意云推此可驗其萬全矣上曰舟橋司堂郞別爲差出有所掣礙故付之濬川司以爲兼管卿意以爲何如濟恭曰誠好矣上曰卿於收議中云云者必因動於李獻慶之言而然也大抵浮橋一事卽我朝始創之事故李獻慶云云良以此也然予豈未盡商量而然乎濟恭曰二月動駕時則固無所慮若夫八月之間則不無潦水洋溢之慮故獻議中果有所持難而向者訓將徐有大以爲靈轝過浮橋時憧憧憂慮無與爲比及夫安寧渡橋之後喜極成悲不覺涕下云云推此可知其慮之深而憂之極也臣亦憂慮之極而或不無趑趄矣追聞諸堂之言且聞衆人之論可謂萬全無慮矣上曰聞浮橋雪月甚好云卿等諸堂齊會玩賞豈不爲好耶諸堂中時帶將任人仍佩從便往來好矣濟恭曰臣適因言端敢此仰達矣國家之設置兵防船緩急所須其重何如而日前見湖西伯論報備局之狀則以爲兵防造成之際全木初不用意斲削故船腹甚狹容入不過數百餘石錠具初不深揷不過遮眼而已外面雖似完好其實難以使用云我國凡事雖曰有名無實莫重戰器之疎虞至此寧不寒心閫鎭主管之人事當一一摘發從重勘罪而各閫各鎭擧皆如此則眞所謂不可勝誅如欲因此而使之一竝改造則不特財力甚難將不免騷擾之患無寧屬之令前自明年以後限滿改造者爲始待其畢役形止報來必使抽栍使用於稅穀載運之役以試其完固與不完固則主事之臣必不敢漫忽如前下詢入侍諸堂以處之恐好矣上曰諸堂各陳所見可也有隣曰各道兵防船之有名無實曾所稔知而今見湖西伯之據實直陳益見其太疎虞也兵防船之使用於漕轉卽國朝故事臣於年前與重臣鄭民始同聲提達仰請修復舊典而因武將之持難闕而不行矣此非但爲漕轉而已莫重戰器決不可一任其疎虞而一倂改造其勢誠難特令以限滿者如式改造今年改一船明年改一船以至于十年則擧皆爲完固船隻而若其改造時規度造後使用等節別立科條以法嚴繩庶責實效矣昌順曰兵防船疎虞臣於今番浮橋時見之則誠爲寒心今欲改制完固必當嚴立科條限前毁破者論以重律然後可無如前之弊矣文源曰戰船之疎虞誠爲寒心自今嚴立科條一年二年至于十年則各鎭戰船擧皆新備似無如前之患矣頤之曰臣等於定例編摩時以浮橋事招致江民探問事情則江上業船者無一願授可知其不可使用莫重戰器如是疎虞極爲寒心諸道兵防船雖不得一時改造此後限滿者宜有別般嚴飭務盡十分完固矣上曰依爲之新造後報來則須卽使用以試其完固與否可也出擧條文源曰舟橋堂郞日前已爲啓下矣本司旣合倂於濬川司則別設郞廳三員雖是略倣三道參軍之例旣無禁松濬川之責而郞官之多數差出實無緊關一都廳足以兼管擧行且造橋之役三軍門擧皆兼管則不必以御營千摠爲元定窠已啓下兵曹京屯軍門郞廳竝姑減下都廳一員三營門千別將以下至騎士將而不計踐歷之高下惟其人極擇自本司啓差使之專幹濬川舟橋二司事似好大臣之意如此敢此仰達矣上曰依爲之出擧條上曰未肅拜及呈告臺諫竝許遞今日政差出出榻敎上敎濟恭曰龍旗奉持人處分事卿則以爲如何濟恭曰龍旗標旗等奉持其所擧行甚重而不沾寸祿又無久勤積年勞苦徒應國役非但渠輩之抑鬱實合朝家之軫念今此處分誠曠絶之恩澤矣上敎有隣等曰爲問此事使卿等入侍矣果已講定其區處之道乎有隣等曰姑未及歸一矣上曰然則筵退後更爲爛商指一草記可也命退諸臣以次退出